慈聖閣秋橙結實上召宗室同觀
作者：宋祁
朝代：宋

paragraphs: 昔預穰侯貢，今移漢掖旁。
帝憐秋實茂，天許本根强。
媚葉童童密，幽花裛裛香。
苞垂列星緯，味變九霞漿。
薰軫分風近，仙盤餉露凉。
和羹並梅䕩，連葉讓芝房。
舜日晨烘霧，堯雲夕護霜。
不隨江北化，思助廟中嘗。
盧橘非同種，安榴肯羣芳。
榮觀聳麟族，賦筆助荷囊。